
A Ferenc pápa által meghirdetett szinódus egyházközségi szakaszának következő lépéseként szeretnék kikérni mindenki véleményét közösségünk életéről. Ehhez írtuk össze alábbi kérdéseinket, amelyek megválaszolására kérünk. Némely kérdésünk pár szóval megválaszolható, de vannak olyanok, amelyekről hosszan lehet elmélkedni, sőt mély magunkba tekintés nélkül nem is igen lehet azokra válaszolni. Ha időd és energiád ehhez nem elegendő, akkor is kérünk arra, hogy ne mulaszd el a kérdőív kitöltését, legfeljebb a nehezebb kérdésekre csak a kulcsszavakat írd le, sőt egyeseket akár el is hagyhatsz. Azt szeretnénk, ha mindenki közölné véleményét legalább néhány kérdést illetően, mindenki véleményére számítunk, és azt is látni szeretnénk, hányan vagyunk olyanok, akik véleményük megosztásával is szolgálni szeretnék közösségünket. A válaszadásra január 10-ig van lehetőség – akár on-line formában, akár papíron. Mivel a válaszok különböző hosszúságúak lehetnek, így egy külön papíron vagy ennek a hátulján sorszámozva kérjük leírni és a templomban a hátsó asztalon lévő dobozba bedobni amennyiben nem az on-line kitöltést választod.
Az egyházközség képviselőtestülete

1. Mit jelent számomra a katolikus egyház három szóban vagy néhány mondatban?
2. Mit várok a szinódustól, amely az „együtt haladást” tűzte ki célul  az Egyházban?
3. Mit jelent számomra az, hogy a zsámbéki egyházközséghez tartozom?
4. Mi a kisebb közösségek szerepe az egyházközségben és hogyan szolgálhatja a hitbeli fejlődésemet, ha részese vagyok?
5. Hogyan válhatna képessé arra az egyházközségünk, hogy az emberekkel gondjaikban, örömükben, bánatukban osztozhasson, lelki útjukon társukká váljon?
6. Tagja vagyok-e az egyházközségünk valamely kisebb közösségének? Miért igen, miért nem? Tagja vagyok-e valamely egyházközségünkön kívüli keresztény közösségnek? Ha igen, mit nyújt nekem az a közösség?
7. Szeretnék-e csatlakozni valamilyen közösséghez, ha igen milyen jellegűhöz?
8. Véleményem szerint mi hiányzik ahhoz, hogy a fiatalok megmaradjanak az egyházközségünkben, milyen programok lennének vonzóak a fiatalok számára?
9. Hogyan tájékozódom az egyházközségi programokról, eseményekről?
10. Mit jelent számomra és az egyházközség számára a premontrei szerzetesek jelenléte?
11. Ismerem-e a premontrei nővérek pasztorációs tevékenységeit, miben tudnék nekik segíteni?
12. Számomra milyen értékei és hagyományai vannak a zsámbéki egyházközségnek amiket fontosnak tartok megőrizni? Milyen újakat látnék szívesen?
13. Mit jelent számomra az imádság és a liturgikus ünneplés?
14. Mi segítene engem abban, hogy fejlődjek az életszentség terén?
15. Hogyan látom az egyház szerepét a XXI. században?
16. A pazarló fogyasztói társadalomban a szegények iránti szolidaritás gyakran csak üres szólam, mit teszek ez ellen egyénileg és/vagy közösség szintjén?
17. Jézus szava, „Hirdessétek az evangéliumot minden népnek!”, merre, kikhez indít el most engem, és miért?
